Ons is lewende briewe | Netwerk24
Ons is lewende briewe
Deur Stephan Joubert 06 September 2018 00:00
“Ons moet standpunt inneem teen politici se onsinnighede en mense se spottery met Jesus,” sê iemand.
Toe dink ek, ons moet altyd bereid wees om ’n goeie getuienis af te lê vir ons geloof. Maar ons posisioneer onsself nie gedurig teenoor almal nie. Dan fikseer ons later net op dié van wie ons verskil. Om heeltyd in sulke armdruk-aksies vas te val, is nie gelowiges se roeping nie.
Eintlik benodig ons veel minder standpunte, maar baie meer leefpunte. Ons is geroep om aan die Goeie Nuus hande en voete te gee. Ons is die Here se lewende briewe.
Ons lewens is ’n veel sterker getuienis as ons woorde. Nee, ons is nie verskonend wat ons geloof betref nie, maar ons doen dit deur die Here se lig te laat skyn met liefde. 1 Petrus 2:15-17 roep ons op om goed te doen en so ’n einde te bring aan die kwaad wat mense uit onkunde praat. Dis die regte manier van standpunte uitleef!